b'\n_START_ARTICLE_\nToomas Schvak\n_START_PARAGRAPH_\nToomas Schvak (s\xc3\xbcndinud 24. m\xc3\xa4rtsil 1979 Tallinnas) on eesti kirikuloolane, raamatukogundus- ja kirjastustegelane.\n_START_SECTION_\nHaridus ja teadustegevus\n_START_PARAGRAPH_\nHaridusteed alustas ta Tallinna V\xc3\xa4ike-\xc3\x95ism\xc3\xa4e Keskkoolis, kus \xc3\xb5ppis aastatel 1985\xe2\x80\x931997. \xc3\x95pingud j\xc3\xa4tkusid aastatel 1997\xe2\x80\x932001 Tallinna Pedagoogika\xc3\xbclikoolis, mille l\xc3\xb5petas bakalaureusekraadiga, p\xc3\xb5hierialaks infoteadus ja k\xc3\xb5rvalerialaks ajalugu._NEWLINE_Aastatel 2007\xe2\x80\x932009 l\xc3\xa4bis Toomas Schvak religiooniantropoloogia magistri\xc3\xb5ppe Tartu \xc3\x9clikooli usuteaduskonnas. Magistrit\xc3\xb6\xc3\xb6 kaitses teemal "Tallinna N\xc3\xb5mme Ristija Johannese \xc3\xb5igeusu koguduse ja kiriku ajalugu aastani 1960" ja p\xc3\xa4lvis selle eest kiitusega magistrikraadi usuteaduses (MA cum laude)._NEWLINE_Aastatel 2009\xe2\x80\x932017 \xc3\xb5ppis ta Tartu \xc3\x9clikooli usuteaduskonna doktorantuuris, keskendudes Eesti Apostlik-\xc3\x95igeusu Kiriku ajaloole aastatel 1917\xe2\x80\x931940.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nAastatel 1998\xe2\x80\x932000 t\xc3\xb6\xc3\xb6tas Toomas Schvak Riikliku Eksami- ja Kvalifikatsioonikeskuse informaatiku ja teabekorraldajana. Seej\xc3\xa4rel siirdus ta t\xc3\xb6\xc3\xb6le raamatukogundusse, t\xc3\xb6\xc3\xb6tades aastatel 2000\xe2\x80\x932001 Eesti Rahvusraamatukogu kogude arenduse osakonnas v\xc3\xa4liskirjanduse komplekteerijana ja aastatel 2001\xe2\x80\x932002 Tallinna Keskraamatukogu infotehnoloogina._NEWLINE_Aastatel 2002\xe2\x80\x932005 oli ta Eesti Rahvusraamatukogu parlamendiinfo keskuse juhtiv spetsialist, vastutades artiklite andmebaasi Index Scriptorum Estoniae koostamise ja arendamise eest. Osales konsultandina Kaitsej\xc3\xb5udude Peastaabi raamatukogu loomisel 2003.\xe2\x80\x932004. aastal._NEWLINE_Aastatel 2005\xe2\x80\x932011 t\xc3\xb6\xc3\xb6tas ta Eesti Rahvusraamatukogu teadus- ja arenduskeskuse projektijuhina, vastutades mitmete Euroopa Liidu finantseeritavate arendusprojektide teostamise eest. Nende arendusprojektide raames liitus Rahvusraamatukogu \xc3\xbcle-euroopaliste infoteenustega The European Library ja Europeana. Hiljem on ta koordineerinud Tallinna \xc3\x9clikooli Akadeemilise Raamatukogu digiteerimise peaspetsialistina sinna rajatud \xc3\xbcle-eestilise digiteerimiskeskuse ettevalmistust\xc3\xb6id._NEWLINE_Detsembrist 2010 kuni maini 2011 oli Toomas Schvak \xc3\xbchtlasi TEA ents\xc3\xbcklopeedia peatoimetaja, vastutades ents\xc3\xbcklopeedia 6. k\xc3\xb6ite v\xc3\xa4ljaandmise ja 7. k\xc3\xb6ite koostamise eest. Aastatel 2012\xe2\x80\x932014 oli ta Eesti suuremate \xc3\xb5pikukirjastuste hulka kuuluva kirjastuse Avita peatoimetaja aset\xc3\xa4itja._NEWLINE_Aastatel 2016\xe2\x80\x932017 oli tegev hotellinduses._NEWLINE_Alates 2017. aastast Arvo P\xc3\xa4rdi Keskuse raamatukoguhoidja.\n_START_SECTION_\n\xc3\x9chiskondlik tegevus\n_START_PARAGRAPH_\nToomas Schvak on olnud aastatel 2004\xe2\x80\x932015 ja uuesti 2017. aastast Eesti Raamatukoguhoidjate \xc3\x9chingu liige. Ta on kuulunud aastatel 2007\xe2\x80\x932015 ja alates 2017. aastast \xc3\xbchingu koosseisus tegutsevasse terminoloogia toimkonda. \xc3\x9chtlasi on alates 2017. aastast \xc3\xbchingu erialaraamatukogude sektsiooni liige._NEWLINE_Alates 2010. aastast kuulub ta Eesti Kirikuloo Seltsi, juunis 2017 valiti seltsi juhatuse liikmeks (sekret\xc3\xa4riks)._NEWLINE_Aastast 2012 on Schvak Euroopa teaduse ja teoloogia uurimise \xc3\xbchingu ESSSAT liige._NEWLINE_Alates m\xc3\xa4rtsist 2018 Eesti Kirikute N\xc3\xb5ukogu ja Siseministeeriumi toetusel tegutseva usus\xc3\xb5nastiku t\xc3\xb6\xc3\xb6r\xc3\xbchma liige._NEWLINE_Alates maist 2005 on ta teinud kaast\xc3\xb6\xc3\xb6d v\xc3\xb5rguents\xc3\xbcklopeediale Vikipeedia, olles 2006. aastast eestikeelse Vikipeedia \xc3\xbcks administraatoritest. Kolmel korral on tulnud Vikipeedias korraldatud t\xc3\xb5lketalgute v\xc3\xb5itjaks._NEWLINE_Poliitiliselt on Schvak olnud seotud aastatel 2004\xe2\x80\x932008 Eestimaa Rahvaliidu ja 2009\xe2\x80\x932018 Eesti Reformierakonnaga. Aastatel 2013\xe2\x80\x932017 oli ta Tallinna Linnavolikogu keskkonnakomisjoni liige. Aastatel 2014\xe2\x80\x932017 \xc3\xbchtlasi Reformierakonna Haabersti piirkonna juhatuse liige.\n_START_SECTION_\nKirjutisi\n_START_PARAGRAPH_\nTa on avaldanud artikleid teoloogia \xc3\xbchiskondliku rolli, \xc3\xb5igeusu kiriku ajaloo, vaimuliku hariduse ja digitaalse raamatukogunduse teemadel, samuti arvamuslugusid ja retsensioone. Ta on t\xc3\xb5lkinud eesti keelde veebilehti, samuti poliitilise ja religioosse sisuga tekste.'